ผมเพิ่งไปลองชิมร้านเมื่อตอนกลางวันวันนี้เองครับ ทั้ง ๆ ที่ได้ยินชื่อเสียงร้านนี้มานานพอสมควรแล้ว และถือว่าไม่ไกลจากบ้านผมเท่าไหร่ วันนี้ได้โอกาสเลยแวะไปลองสักครั้งและกลับมาเขียนรีวิวนี้เลย

ผมคิดว่าเส้นทางที่สะดวกที่สุดคือไปทางพระรามสองครับ ร้านอยู่ในซอยฝั่งตรงข้ามกับวัดพันท้ายนรสิงห์ ถ้ามาจากกรุงเทพฯ ให้สังเกตวัดพันท้ายนรสิงห์ที่อยู่ทางซ้ายมือ พอเห็นแล้วก็ขับออกทางคู่ขนานทางซ้ายมือเพื่อยูเทิร์นใต้สะพานข้ามทางรถไฟ จากนั้นชิดซ้ายไว้นะครับก่อนจะข้ามสะพานข้ามคลองบางน้ำจืดมันจะมีซอยเล็ก ๆ ปากซอยจะมีป้ายเขียนว่าไป "ร้านร่่มไม้ชายน้ำ" ก็ให้เลี้ยวแล้วตรงไปเรื่อย ๆ ไม่ไกลหรอกครับก็จะเจอป้ายทางเข้าที่จอดรถของร้านเลย

จากการอ่านข้อมูลของเพื่อน ๆ ในเว็ปเกี่ยวกับร้านนี้จะพบความเห็นหลากหลายมาก แต่ร้านนี้ก็ติดทำเนียบข้าวมันไก่มีชื่อมาตั้งนานแล้ว บางท่านอาจจะชอบและบางท่านก็บอกว่าไม่ชอบอันนี้ย่อมเป็นรสนิยมส่วนตัว แต่ที่จะเขียนต่อไปนี้เป็นความเห็นของผมนะครับ

ข้อมูลที่ผมได้รับจากอินเทอร์เน็ตก็คือว่า เจ้าของร้านชื่อนายโฮเป็นคนสิงคโปร์ ข้าวมันไก่ร้านนี้ทำแบบไหหลำ จุดเด่นก็คือร้านนี้เขาเลี้ยงไก่เองโดยใช้สูตรอาหารส่วนตัวเพื่อให้ได้ไก่ที่มีเนื่อแน่นและนุ่มตามมาตรฐาน หยุดวันอาทิตย์กับวันจันทร์ บางวันท่านอาจจะผิดหวังเพราะถ้าไก่รุ่นนั้นยังโตไม่เต็มที่ลุงโฮก็จะปิดร้านไม่ขาย ทางที่ดีก่อนไปโทรศัพท์ไปสอบถามก่อนนะครับ

วันนี้ผมสั่งไก่สับจานเล็ก เอาเนื้อสะโพกกับเนื้อน่อง ความจริงอยากได้เครื่องในด้วยแต่วันนี้ผมไปช้าเลยอดเพราะหมดแล้ว พร้อมกับข้าวมันสองจาน ผมว่าเนื้อไก่ของเขาอร่อยดีครับสมแล้วที่ประคบประหงมมาด้วยตัวเอง ส่วนข้าวมันนั้นก็รสชาติดีใช้ได้เลยครับ มีกลิ่นหอมของมันไก่ลอยมาเล็กน้อย ข้าวสวยกำลังดีเลย

ในส่วนของน้ำจิ้มจะออกไปในแนวเปรี้ยวเล็กน้อยพร้อมกับกระเทียมสับละเอียด ดูเหมือนว่าจะไม่ได้ใส่เต้าเจี้ยว แต่ผมชอบให้ออกหวานนิด ๆ เลยขอซีอิ้วหวานมาเพิ่มรสชาติ แต่โดยส่วนตัวแล้วผมว่าน้ำจิ้มนี่ธรรมดามากครับ อาจเป็นเพราะว่าไม่ค่อยชอบสไตล์นี้ก็ได้ โดยรวมก็ด้อยกว่าที่ประตูน้ำเล็กน้อย

น้ำแกงก็ธรรมดาครับไม่ได้ประทับใจอะไรเป็นพิเศษ ผมว่าน้ำแกงของข้าวมันไก่ตอนประตูน้ำ (ร้านเสื้อชมพู)อร่อยกว่าเยอะเลย

ในเรื่องราคาผมว่าแพงกว่าที่ควรนิดหน่อย เข้าใจครับว่าเลี้ยงไก่เองปริมาณไม่มากต้นทุนมันเลยแพงกว่านิดหน่อยแต่คิดแล้วก็ยังแพงอยู่ดี เนื้อสะโพกและน่องไก่สับจานเล็ก 180 บาท + ข้าวมันจานละ 15 บาทสองจาน + น้ำแข็งเปล่า 1 แก้ว (2 บาท) = 212 บาท แต่นาน ๆ ทีไปลองก็ไม่เสียหายอะไร

สรุปแล้วผมให้สี่ดาวครับสำหรับร้านนี้ ถ้าผ่านมาว่าง ๆ ก็แวะมาชิมได้ครับ 